Document ID: 32012D0506

KOMMISSIONENS GENNEMFØRELSESAFGØRELSE
af 8. august 2012
om ændring af beslutning 2002/253/EF om definitioner af tilfælde med henblik på anmeldelse af overførbare sygdomme til EF-nettet i henhold til Europa-Parlamentets og Rådets beslutning nr. 2119/98/EF
(meddelt under nummer C(2012) 5538)
(EØS-relevant tekst)
(2012/506/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet (1), særlig artikel 3, litra c), og
ud fra følgende betragtninger:
(1)
I henhold til artikel 2 i Kommissionens beslutning 2002/253/EF (2) skal de definitioner af tilfælde, der er angivet i bilaget til nævnte beslutning, ændres i det omfang, det er nødvendigt, på baggrund af de seneste videnskabelige oplysninger.
(2)
I henhold til artikel 9 i Europa-Parlamentets og Rådets forordning (EF) nr. 851/2004 af 21. april 2004 om oprettelse af et europæisk center for forebyggelse af og kontrol med sygdomme (3) (ECDC) fremlagde ECDC på Kommissionens anmodning en videnskabelig udtalelse om definitioner af tilfælde, der skal være en hjælp for Kommissionen og medlemsstaterne ved udarbejdelsen af interventionsstrategier på området for overvågning af og reaktion på overførbare sygdomme.
(3)
De definitioner af tilfælde, der er opført i bilaget til beslutning 2002/253/EF for hiv/aids, difteri, Haemophilus influenzae (invasiv sygdom), hepatitis B og C, meningokok-sygdomme, parotitis, legionellose, kongenit rubella, shiga/verocyto-toksinproducerende Escherichia coli-infektion (STEC/VTEC), salmonellose og leptospirose, bør ajourføres på baggrund af nævnte videnskabelige udtalelse fra ECDC.
(4)
Der bør desuden i bilaget til beslutning 2002/253/EF indsættes en generisk definition af tilfælde af antimikrobiel resistens, en generisk definition af nosokomielle infektioner, en række specifikke definitioner af tilfælde af nosokomielle infektioner samt en definition af tilfælde af centraleuropæisk hjernebetændelse på baggrund af nævnte videnskabelige udtalelse fra ECDC.
(5)
Af hensyn til klarheden bør opbygningen af bilaget til beslutning 2002/253/EF ændres, så det sikres, at definitioner af tilfælde af overførbare sygdomme er at finde på en anden liste end definitionerne af særlige sundhedsspørgsmål, og at definitionerne af tilfælde i begge lister er opført i numerisk orden.
(6)
Foranstaltningerne i denne beslutning er i overensstemmelse med udtalelse fra det udvalg, der er nedsat ved beslutning nr. 2119/98/EF -
VEDTAGET DENNE AFGØRELSE:
Artikel 1
Bilaget til beslutning 2002/253/EF erstattes af bilaget til nærværende afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 8. august 2012.

Labels: 12
0